মেলায় রিদয়পুর বীজ সম্পদশালার চারপাশ ঘিরে ছোট ছোট মাটির বাসনে স্থানীয় জাতের তিন হাজার ধানের প্রদর্শনী হয়। এরসাথে প্রদর্শন করা হয় ধান চাষের প্রয়োজনীয় নানান জিনিসপত্র। লাঙ্গল, জোয়াল, মাথাল, পাচন, মই, নিড়ানি ইত্যাদি দেশীয় কৃষী উপকরণ। মেলায় তাঁতীরা নিজ হাতে বোনা শাড়ি, কাপড়, পাঞ্জাবি, কামিজ-ওড়না, গামছা ছোট ছোট দোকানে মেলে ধরে। তাঁতের শাড়ি বানানো হয় কিভাবে তা  দেখানোর জন্য একজন তাঁতি একটা তাঁত মেশিনও নিয়ে এসেছিল। মেলার উদ্ধোধন করেন বাংলাদেশ সরকারের কৃষি মন্ত্রণালয় সম্পর্কিত স্থায়ী কমিটির সভাপতি শওকত মোমেন শাজাহান। বিশেষ অতিথি হিশাবে হাজির ছিলেন কৃষি গবেষণা ইনস্টিটিউটের মহাপরিচালক ড. আব্দুল মান্নান ও দেলদুয়ার উপজেলা আওয়ামী লীগের সভাপতি ফজলুর রহমান খান ফারুক। পাওয়ার পয়েন্ট প্রোগ্রাম ব্যবহার করে ধানের বৈচিত্র্য রক্ষার সংগ্রাম শিরোনামে বিশেষ গবেষণা চিত্র তুলে ধরেন উবিনীগর নির্বাহি পরিচালক ফরিদা আখতার। স্বাগত বক্তব্য রাখেন নয়াকৃষি আন্দোলনের পরামর্শক ড. এম এ সোবহান।  অনুষ্ঠানটির সভাপতিত্ব করেন কবি ও দার্শনিক ফরহাদ মজহার। অনুষ্ঠান পরিচালনায় ছিলেন উবিনীগের কেন্দ্রীয় ব্যবস্থাপনা পরিষদ সদস্য সীমা দাস সীমু।